Blockchain • Bányászat • Színes
https://coincolors.co/wp-content/uploads/2018/10/CoinColors.co_Kripto-hirosszefoglalo_181031.mp3
Nincs többé készpénz egy londoni pubban | Terjeszkedik az Alibaba blokkláncfelhője | Jól fizet a blokklánc-szakértelem. Hírösszefoglaló.
Hírösszefoglaló – 2018. 10. 31.
Bányász zajra panaszkodnak a lakók
A New York állambeli Plattsburgh lakói nincsenek oda a betelepült kriptobányászokért; egyesek szerint még a villamosenergia-árak emelkedése is miattuk van. A városi tanács ezért nemrég egy sor korlátozó intézkedést fogadott el. Az elégedetlenkedők miatt a város többek között úgy döntött, 18 hónapos tilalmat vezet be az új piaci szereplők ellen, illetve további korlátozásokat léptet életbe a hangszennyezés elkerülése végett.
A közelmúltban egy kis pennsylvaniai város, Ephrata lépett fel a kriptobányászokkal szemben. A kisváros közgyűlése megállapította, hogy a közeli bányászati ​​egységek olyan zajt bocsátanak ki, mint az óceán zúgása. (Bitcoinist.com)
Terjeszkedik az Alibaba felhője
Külföldön terjeszkedik az Alibaba felhőszolgáltatási platformja, az Alibaba Cloud. A blokkláncmegoldásokat is támogató szolgáltatás a vállalat bejelentése szerint hamarosan az Egyesült Államokban, Európában és Délkelet-Ázsiában is elérhetővé válik. A tavaly októberben bevezetésre került „blokklánc mint szolgáltatás” támogatja a Hyperledger Fabric keretrendszert, segítségével pedig többek között okos szerződéseket is készíthetnek a fejlesztők.
Annak ellenére, hogy Alibaba alapítója bitcoinkritikus álláspontjáról híres, az online kiskereskedelmi óriáscég nagy híve a blockchain-technológiának. (CCN)
Kapcsolódó: A blokkláncszabadalmi verseny élén az Alibaba
Jól fizet a blokkláncszakértelem
A CNBC adatai szerint egy amerikai blokkláncmérnök éves fizetése 150 és 175 ezer dollár között mozog. Ebben a tekintetben az új technológia szakemberei a mesterséges intelligencia fejlesztőivel vetekednek. Egy amerikai szoftverfejlesztő éves átlagfizetése egyébként 135 ezer dollár. A megnövekedett bérekkel arányosan a vállalatok részéről tapasztalható kereslet is megnőtt: nemrég mi is beszámoltunk róla, hogy egy amerikai álláshirdető oldalon az előző évhez képest 4-szeresére duzzadt a blokklánccal kapcsolatos állásajánlatok száma. (CCN)
Kapcsolódó: 400%-kal több blokkláncmérnök kell a világnak
Blokkláncon a legnagyobb gyémántbányász is
A világ legnagyobb gyémántbányászcége, az orosz Alrosa csatlakozott a Tracr blokkláncalapú ellátásilánc-programjához – írja a Mining Weekly. A januárban indult kezdeményezés célja, hogy fokozza az átláthatóságot és a fogyasztói bizalmat. Ennek érdekében nyomonkövethetőséget biztosít a drágakő kibányászásától egészen annak eladásáig. Az eljárás lényege, hogy minden gyémánt egy speciális tanúsítványt kap, melynek adatai egy megváltoztathatatlan blokkláncon tárolódnak. Az elvárások szerint ezzel a módszerrel visszaszoríthatják majd a feketén bányászott gyémántok piacát. (Cointelegraph.com)
Kapcsolódó: A legnagyobb gyémántkereskedő is a blokkláncot választja
Teljesen száműzi a készpénzt egy londoni pub
A londoni BrewDog vendéglátóipari lánc újonnan megnyíló bárja nem szolgálja ki a hagyományos fizetőeszközzel érkező vendégeit. A hivatalos sajtóközlemény szerint a vendégek bitcoinban és bitcoin cash-ben rendezhetik majd a számlát.
A BrewDog sörfőzde eddig is a kisüzemi sörfőzés punk vonalát képviselte. A tulajdonosok bevallott célja a kitűnés, ellenállva lehetőleg minden szabályozásnak, kirívó, extrém söröket gyártva. Külön fricskának szánják, hogy legújabb egységük a globális pénzügyi rendszer egyik központjában, a Canary Wharfon nyílik meg. (Bitcoin Bázis)
Kapcsolódó: A Brewdog-sztori (a Táfelspicc cikke)
Bitcoin blockchain bányászat USA mesterséges intelligencia blokklánc De Beers Group Tracr bitcoin bányászat Hyperledger hírösszefoglaló audio Alibaba állás blockchain állás Plattsburgh ékszer gyémánt BrewDog Alrosa
Kassai kriptopiramis után nyomoznak a szlovák rendőrök
Nemsokára kriptopénzzel is dubajozhatunk [hírösszefoglaló]
A Tether állt a hétfői bitcoinrobbanás hátterében